Det vil koste ikke mindre end 106 milliarder kroner at gennemføre Nye Borgerliges skattelettelser.

Det viser beregninger fra den uafhængige Tænketank Kraka. Også den borgerlige tænketank Cepos har regnet på Nye Borgerliges plan for skattelettelser og kommer frem til omtrent samme beløb.

- Det er ganske mange penge. Det svarer for eksempel til at drive landets sygehuse, siger vicedirektør i Kraka, Jens Hauch.

Når regningen lander på et trecifret milliardbeløb, er det fordi partiet Nye Borgerlige fuldstændig vil afskaffe en lang række skatter.

Det drejer sig om topskatten, arbejdsmarkedsbidraget, selskabsskatten, arveafgiften, registreringsafgiften på biler samt afgifterne på vand, is, chokolade, øl, vin og spiritus.

Læs også : GRAFIK Her er Nye Borgerlige allerede repræsenteret

Samtidig skal afgifterne på benzin, el, gas og kul barberes ned til det halve, hvis det står til det borgerlige parti, der lige nu venter på den endelige opstillingsgodkendelse fra Indenrigsministeriet for at blive opstillingsberettiget til folketingsvalg.

Og beregningerne fra Kraka tager endda højde for, at de lavere skatter også vil betyde at nogle af pengene kommer retur til statskassen - for eksempel fordi den lavere skat kan få nogle til at arbejde mere.

- Det vil være den største enkeltstående justeringen af skattesystemet, vi nogensinde har set i Danmarkshistorien, siger Jens Hauch.

Da der er tale om omfattende samtidige ændringer i skattesystemet, er beregningen dog behæftet med en vis usikkerhed. Den trækker dog primært i retning af, at provenutabet kan være endnu større end de 106 mia. kr, konkluderer Kraka.

Liberal Tænketank bakker op

Også den borgerlige Tænketank Cepos har regnet på Nye borgerliges skattepolitik. De kommer frem til, at partiets skattelettelser beløber sig til omkring 100 mia. kr.

Det svarer til, at man skærer 10 procent af den offentlige økonomi væk.

- Det vil indebære, at vi får et skattetryk som svarer til det man har i Sverige og Norge, siger cheføkonom og vicedirektør i Cepos, Mads Lundby Hansen.

Han roser Nye Borgerliges skatteplan - og tilføjer, at de cirka 100 milliarder kroner sagtens kan findes.

- Jeg synes Nye Borgerlige bør sige, hvor pengene præcist skal komme fra. Det er nemlig muligt at finde de 100 milliarder kroner. Udover rådetrummet i dansk økonomi, kan man fjerne efterlønnen, reducere dagpengene med 10 procent og så køre i nogle få år med en minusvækst på en procent om året i den offentlige sektor. Så har man faktisk finansieret skattelettelser for 100 milliarder kroner, siger Mads Lundby Hansen.

Vil spare på udlændinge

Halvdelen af pengene til skattelettelserne vil Nye Borgerlige hente ved at spare på udlændingepolitikken og ved at bruge det overskud, der skønnes at være i statens økonomi de kommende 10 år.

Det drejer sig om omkring 50 millioner. Derudover ønsker hun at afskaffe børnechecken. Hvor de restende milliarder skal findes, kommer der snart svar på, lover partiformand Pernille Vermund:

- Vi har kun været opstillingsberettiget i to uger, og vi kommer til at fremlægge flere politiske udspil og også fortælle, hvad der er af økonomiske besparelser i de udspil.

Læs også : Nye Borgerlige klar til at nægte piger med tørklæde skoleundervisning

Selvom partiformanden ikke vil sætte kroner og øre på, hvor besparelserne skal falde, så nævner hun blandt andet effektiviseringer i den offentlige sektor, privatisering af Danmarks Radio og en afskaffelse af børnechecken som mulige finansieringskilder til de omkring 50 resterende milliarder.

Der er måske snart folketingsvalg. Burde du ikke fortælle vælgerne præcist, hvordan du vil spare et så stort milliardbeløb?